
Koordinátageometria alkalmazásai


A munkámat irodalomkutatással kezdtem. Tanulmányoztam a geometriai transzformációkat és a különböző koordinátarendszereket. Megismerkedtem a koordinátarendszer alkalmazási lehetőségeivel.
Feltártam a középiskolából már jól ismert derékszögű – Descartes – koordinátarendszer eszközeit, valamint az affin koordinátarendszerben való számítási módszereket.
Munkám célja geometriai problémák megoldása a koordinátarendszer segítségével.
Ezzel a megoldással a gyakorlat szempontjából egyaránt fontos ismeretekre tehetünk szert, hiszen az eredmények az egyes problémák érdekes részleteire világíthatnak, másrészt lehetővé tehetik a tanulók más szempontból való vizsgálódását az egyes feladatokban.
A dolgozat kerete nem tette lehetővé számomra a téma teljes kibontását és körüljárását, ezért kénytelen voltam a feladatmegoldásaimat lekorlátozni síkgeometriára.
Három különböző eljárás szerint gyűjtöttem feladatokat, melyek megoldásával igyekeztem a leghatékonyabb koordinátarendszert megválasztani. A koordinátarendszer alkalmassága a megoldás menetét gyorsította. Összesen 21 feladat megoldását készítettem el, melyekhez saját ábrákat konstruáltam a GeoGebra program segítségével.
Elismerem, hogy a példákat, amelyeket gyűjtöttem más eljárásokkal, sőt „szebben” is meglehet oldani, de a célom az volt, hogy megmutassam a koordinátarendszerek nyújtotta lehetőségeket, amelyek felett egy pedagógus nem hunyhat szemet.
A feladatok megoldása mellett különböző típusú példákból készítettem egy feladatgyűjteményt, melyek megoldása a megoldott feladatok mintájára elkészíthető.
Ezen eljárásról kiderült, hogy alkalmazásuk a jelenlegi oktatási tantervekbe nem került be, azonban nem szabad elfelejteni, hogy ezekkel a módszerekkel biztosan lehetne minőségbeli javulást elérni a geometria középiskolai oktatásában. A geometriai feladatok ma is az egyik legfontosabb és talán legnehezebb része a matematikaoktatásnak, széles körben előkerülő feladattípusok egyike a világon. Sajnos sok tanuló küszködik ezen feladatok megoldásával, míg a tapasztalatok szerint a koordinátageometriában használatos módszerek elsajátítása nem okoz különösebb problémát a számukra.
Nem szeretném azt a látszatot kelteni, hogy a „hagyományos” módon történő oktatást nem tartom fontosnak, vagy éppenséggel hatékonynak. Sokkal inkább az a véleményem, hogy a több módszer együttes, egy időben történő alkalmazásával érhető el a maximális eredmény.



